Vol. 05  No. 1  Juni 2019 e-ISSN : 2460-2345, p-ISSN: 2442-6997 Web: jurnal.iain-padangsidimpuan.ac.id/index.php/F

## FALSAFAH PEMIKIRAN SASTERA ISLAM

## AHMAD NABIL AMIR
Islamic Renaissance Front, Pavilion KL, 168 Jalan Bukit Bintang, 55100 Kuala Lumpur, Wilayah Persekutuan, Malaysia.
Email: nabiller2002@gmail.com
DOI: http://dx.doi.org/10.24952/fitrah.v5i1. 1365

## Abstract
This  paper  defines  the  meaning  of  Islamic  literature,  the  ideal  and philosopy  it  projected.  It  surveys  its  historical  emergence  in  the  Malay Archipelago  and  its  subsequent  development  in  modern  times  and literary  exponents  that  advocates  its  ideas  and  framework.  The  effort  to develop  and  empower  Islamic  literature  has  been  intensified  with accomplished  labor  to  produce  unprecedented  literary  works  that advocate Malay literary thought and the impact of Islam that moulded its perspective  and  worldview.  This  paper  will  also  explore  related  issues and themes such as the discourse on transcendental literature, inclusivism and etc.
Keywords :  Islamic  literature,  landscape  of  art  and  literature  in  Malay world,  survival  of  Islamic  literature,  discourse  on  Islamic literature in Malaysia and Indonesia

## Abstrak
Tulisan  ini  mengkaji  kefahaman  tentang  sastera  Islam,  gagasan  dan falsafah  kesusasteraan  yang  dibentuknya.  Ia  menyorot  sejarah kemunculannya di rantau ini dan aliran perkembangannya di abad baru serta  tokoh  yang  memperjuangkannya.  Usaha  mengenengah  dan memperkasa  sastera  Islam  telah  dipelopori  dengan  penghasilan  karya- karya  sastera  yang  monumental  yang  berhasil  mengetengahkan pemikiran  sastera  melayu  dan  kekuatan  Islam  yang  mencorakkan perspektifnya.  Kertas  ini  turut  membahas  isu  dan  tema  yang bersangkutan  seperti  wacana  sastera  transendental,  inklusivisme  dan sebagainya.
Kata  Kunci :  sastera  Islam,  landskap  kesusasteraan  di  rumpun  melayu, pelestarian  sastera  Islam,  wacana  sastera  Islam  di  Malaysia dan Indonesia

## PENDAHULUAN
Perbincangan tentang sastera  Islam di Malaysia banyak digerakkan oleh kesedaran yang dicetuskan pada dekad 70-an tentang kepentingan mengangkat
Vol. 05  No. 1 Juni 2019
nilai  Islam  dari  rempuhan  politik  dan  gerakan  kebangkitan  Islam  dan  aktivitas dakwah  yang  turut  menyumbang  kepada  pemerkasaan  sastera  melayu  dan Islam, seperti dijelaskan oleh Ungku Maimunah Mohd. Tahir dalam makalahnya Morality  and  Salvation  in  Malaysia’s  Islamic  Literature  of  the  1970s  and  ‘80s (1994): ‚salah satu kesan gerakan dakwah Islamiah di Malaysia pada dekad 70-an ialah usaha-usaha untuk merenung kembali definisi sastera menurut paradigma Islam dan  mensejajarkan  sastera  Melayu  yang  selama  ini  didominasi  oleh  tradisi sastera  Barat  menurut  perspektif  Islam.  Ini  kemudian  membuahkan  apa  yang dikenali sebagai Sastera Islam.‛
Kesan  yang  sama  turut  dirasakan  di  Indonesia,  dengan  penyerbuan gagasan  pembaharuan  Islam  yang  turut  memunculkan  fenomena  sastera  Islam yang  pesat  dengan  ketinggian  dan  keunggulan  karya  sasteranya,  sebagaimana dirakamkan  oleh  Mohd  Faizal  Musa 1 ‚dekad  1970an  menyaksikan  penjelmaan sastera Islam di Indonesia menjadi fenomena. Kerancakan perkembangannya itu antara  lain  disebabkan  oleh  kebangkitan  Islam  di  seluruh  dunia  yang  turut memberi kesan kepada umat Islam di negara tersebut. Jelas, dunia sastera tidak terkecuali  daripada  bahang  kebangkitan  ini…gejala  sastera  Islam  ini  dapat dikesan  menerusi  penerbitan  karya  sastera  Islam,  aktiviti  sastera  Islam  serta perbahasan mengenai wacana sastera Islam.‛
Tulisan  ini  akan  cuba  menyoroti  sejarah  awal  yang  dicetuskan  dari perkembangan  tersebut  yang  telah  membawa  nahdah  dan  permulaan  penting kepada  kebangkitan  fenomena  sastera  Islam  di  nusantara.  Perbahasan dimulakan  dengan  mengenengahkan  ide  dasar  tentang  sastera  Islam,  tokoh- tokoh yang menunjanginya, karya-karya pelopor yang telah menggerakkan dan mengilhamkan  keahaman  dan  idealismenya  dan  kesannya  yang  signifikan dalam penyebaran sastera Islam yang meluas di Malaysia dan Indonesia.

## Takrif Sastera Islam
Sastera  Islam  ditakrifkan  oleh  Shahnon  Ahmad  sebagai  ‚sastera  kerana Allah  berhikmah  untuk  manusia  sejagat.‛  Pandangan  ini  diperkukuh  oleh  S. Othman  Kelantan  yang mendefinisikannya  sebagai:  ‚satu  bentuk  kesusasteraan dalam  media  bahasa  khususnya  yang  bertulis  yang  menggambarkan  cita-cita keislaman  sebagai  visi  menerapkan  pengajaran  al-Quran,  al-Hadis  dan  sunnah
1 Mohd Faizal Musa.  (2012). Fenomena Sastera Islam di Indonesia. International Journal of the Malay World and Civilization (Iman) , 30 (1), 41-53
Rasulullah  (saw).‛  Manakala  Kassim  Ahmad  pula  mengungkapkannya  sebagai ‚sastera  yang  diciptakan  oleh  manusia  dengan  menggunakan  bahasa  dan mengandungi  keindahan,  kebenaran  dan  kebaikan  mengikut  estetika  Islam untuk kebaikan manusia.‛
Takrif-takrif ini melakarkan konsep asas dari sifat kesusasteraan itu, yang ditegakkan  dengan  kesedaran  tauhid  kerana  ‚tanpa  tauhid,  manusia  menjadi kijang yang sesat entah di mana.‛ (Suhaimi Haji Muhammad, 2000: 80)  melalui pengucapan serta penghasilan karya-karya yang indah, baik, dan tinggi, dalam,
‚bentuk yang mendorong kepada pengukuhan kebenaran Ilahi.‛ 2
Kefahaman  yang  lebih  substantif  tentang  kesusasteraan  Islam  ini dilakarkan  dengan  lebih  jelas  oleh  S.  Othman  Kelantan,  dalam  bukunya Arah Pemikiran  Sastera  Malaysia ,  yang  menggariskan  bahawa  yang  dinamakan kesusasteraan  Islam  itu  ‚antara  lain  ialah  karya-karya,  terutama  dalam  bentuk kreatif,  yang  menunjukkan  kemurnian  akhlak,  moral,  merangsangkan  manusia untuk  berbuat  baik,  bersyukur  kepada  nikmat  Tuhan  dan  menyedari kebesaranNya  memberi  kesan  yang  positif  kepada  manusia  dan  menjelaskan sesuatu yang konstruktif. Karya itu dibina dalam bentuk struktur yang baik dan dalam  bahasa  yang  kreatif  dan  imaginatif.  Keperluan  estetik  diperlukan  dalam kombinasi antara bentuk dan isi.‛ 3
Ini memperlihatkan kemurnian nilai estetika yang dipadu dalam sastera Islam,  yang  tercetus  dari  kesedaran  Tauhid  yang  tinggi,  untuk  menegakkan aspirasi moral dan memperkokoh tujuan ketuhanan, seperti dijelaskan oleh Prof Dr Mohd. Kamal Hassan 4 ‚dalam perspektif Islam, penghasilan seni dan sastera hendaklah bertujuan, antara lain, meninggikan apresiasi manusia tentang semua nilai-nilai yang baik, murni dan diredhai oleh Allah s.w.t. Dan seni dan sastera yang  tinggi  nilainya  ialah  yang  boleh  mendorong  ke  arah  pencapaian  tingkat ketaqwaan, kemakrufan, kesalihan, dan budi yang lebih mantap.‛

## Falsafah Sastera Islam
Satu aspek penting dari pemikiran sastera Islam adalah nilai falsafahnya, yang  dicorakkan  dari  pandangan  dunia  (weltanschauung)  yang  holistik,  yang
2 Ungku  Maimunah  Mohd.  Tahir.  (1994).  Morality  and  Salvation  in  Malaysia’s  Islamic Literature of the 1970s and ‘80s. Akademika 45 (Julai), 79-97
3 Abdul Aziz Itar. (2008, Ogos 10). S.Othman dan Sastera Islam . Utusan Malaysia, t.h 4 Mohd.  Kamal  Hassan.  (1981).  Konsep  Keindahan  dalam  Islam  dan  Hubungannya dengan Seni dan Sastera: Suatu Pandangan Umum. Islamiyyat , 3, 39-50
Vol. 05  No. 1 Juni 2019
menekankan  cita-cita  luhur  untuk  menetapkan  akal  budi  dan  adab  seperti dihuraikan  oleh  Prof.  Syed  Muhammad  Naquib  al-Attas 5 ‚kesusasteraan merupakan cita-cita mulia yang bermaksud untuk memupuk ketertiban budi; dia juga  merupakan  nilai  abadi,  sebahagian  penting  kebudayaan  sesuatu  bangsa, ukuran  benar  bagi  menilai  cita-rasa  budi,  dan  daya  bangsa,  dia  merupakan (falsafah) orang awam‛.
Falsafah  yang  tinggi  ini dibangun  dari  keinsafan  dan  pertimbangan  dan perasaan  yang  tinggi  bahawa  ‚keutamaan  budi,  itulah  tujuan  yang  akhir. Menyingkirkan  diri  dari  kebinatangan,  itulah  cita-cita  yang  mulia‛  (Hamka, 2007).  Falsafah  ini  berakar  dari  pandangan  semesta  yang  tulen,  yang menjelmakan  antara  lain,  faham  adab,  estetika  dan  ‚agama  sebagai  ideologi hidup,  cita  perjuangan‛ 6 dan  ikhtiar  menegakkan  nilai  keindahan,  dan kebenaran  yang  ideal,  di  mana:  ‚dari  perspektif  Islam,  nilai  keindahan  sangat dihargai.  Keindahan  bentuk  (form)  dan  isi  (content),  keindahan  bahasa, keindahan perasaan, keindahan gaya dan keindahan mesej, semuanya dianggap penting  dalam  menilai  sesuatu  penghasilan  dan pengucapan  seni.  Tetapi  setiap aspek keindahan estetika tertakluk kepada tujuan moral dan kerohanian Islam.‛ 7 Kekuatan  prinsip  dan  penghayatan  estetik  inilah  yang  menetapkan falsafah dan pandangannya terhadap pengalaman seni yang mempertemukan al- gharad ad-dini dan al-gharad al-fanni yang menzahirkan  iltizam dan upaya untuk ‚menggali api Islam‛  seperti diungkapkan oleh Dr Siddiq  Fadzil, ‚sastera yang tumbuh dalam lingkungan tamadun Islam memang selamanya berciri al-adab al- multazim , sastera yang beriltizam terhadap pandangan sarwa, ‘aqidah dan nilai- nilai moral keagamaan.‛

## Ciri-Ciri Sastera Islam
Antara ciri-ciri penting yang membentuk pandangan sastera Islam adalah nilai ijabiyah (positif)  dan waqi‘iyyah (realistik),  yang  mendalami  dan  menilik sesuatu  sebagaimana  adanya,  seperti  diungkap  oleh  Dr  Siddiq  Fadzil,  ‚sastera Islami juga berciri waqi‘iy , realistik dalam erti melihat apa adanya,‛. Ia meraikan
5 Syed Muhammad Naquib Al-Attas. (2001). Risalah Untuk Kaum Muslimin . Kuala Lumpur: Institut Antarabangsa Pemikiran dan Tamadun Islam
6 Hamka.  (2005). Dari  Hati  ke  Hati:  Bercakap  Soal  Agama,  Sosial-Budaya  &  Politik .  Jakarta: Pustaka Panjimas, hlm. 271
7 Mohd.  Kamal  Hassan.  (1982).  Beberapa  Catatan  Mengenai  Kriteria-kriteria  Estetika dalam Seni dan Sastera. Dewan Sastera , Nov, 19-24
pandangan  yang  haq  dalam  menilai  dan  melukiskan  sesuatu  hakikat,  dengan menekankan  peran al-tawjih (membimbing) dan  al-ta’dib (mendidik),  dan pengisbatan ciri-ciri estetik dan prinsip takamul dan takmilah nya.
Kekuatan prinsip inilah yang melahirkan pandangan kosmologinya yang ampuh  yang  berakar  dari  kefahaman  nilai  yang  jelas  dalam  menggerakkan ‚transformasi  kemanusiaan  dan  revolusi  kebudayaan‛  dan  kesannya  dalam membentuk  citra  dan  perubahan  yang  dinamik,  ‚sastera  dalam  tamadun  Islam dapat  melaksanakan  fungsi  transformatifnya  kerana  ia  berciri  positif-dinamik. Dengan kata lain, ia adalah al-adab al-muwajjih atau sastera yang membimbing ke arah yang lebih sempurna dan mulia.‛ 8

## Tugas Sastera
Fungsi  ideal  sastera  Islam  adalah  menuangkan  pengalaman  tauhid  dan memangkin  perubahan,  di  mana  ‚dengan  cara  dan  gayanya  yang  tersendiri, sastera  selalu  berfungsi  sebagai  sumber  daya  dorong  yang  kuat  ke  arah perubahan  sosial  dan  budaya.‛ 9 .  Aspirasi  perubahan  ini  tuntas  diperjuangkan dalam  penghasilan  sastera  yang  bertujuan  menyempurnakan  ‚fungsi transformatifnya: taghyir  al-waqi‘  wa  tahsinuhu (merubah  realiti  yang  ada  dan memperbaikinya).‛
Dalam  merealisasikan  misinya,  untuk  ‚membawa  pesan  edukatif- transformatif‛ 10 , sastera Islam ‚tidak sekadar mengungkapkan apa adanya ( what is ) tetapi sekaligus merangsang ke arah apa yang seharusnya ( what ought to be ).‛ 11 Idealisme  ini  diperkukuh  dengan  pandangan  yang  dikemukakan  oleh  Tariq Ramadan  (2013)  dalam  artikelnya  ‘Dhamir  Islam  Kontemporer  dalam  Krisis: ‚Wanita  dan  lelaki  yang  menjelmakan  pembaharuan  dhamir  yang  menentang dehumanisasi terhadap keadaan spiritual mereka, yang enggan menerima dunia sebagaimana ianya, dan yang komited kepada pembaharuan dalam dhamir dan masyarakat mereka, bukan dengan menyesuaikan dengan apa yang mereka telah jadi,  tetapi  dengan  merubahnya  dan  menuntunnya  kepada  apa  yang  mereka harus jadi, dalam kebebasan, maruah dan keamanan.‛
8 Siddiq  Fadzil.  (2012). Islam  dan  Melayu:  Martabat  Umat  dan  Daulat  Rakyat .  Selangor: Akademi Kajian Ketamadunan. Hlm. 141
9 Siddiq Fadzil. (2012). Islam dan Melayu: Martabat...., hlm. 137
10 Siddiq Fadzil. (2012). Islam dan Melayu: Martabat...., hlm. 178
11 Siddiq Fadzil. (2012). Islam dan Melayu: Martabat...., hlm. 178
Vol. 05  No. 1 Juni 2019
Justeru  dengan  ketinggian  daya  renungnya  dan  ‚sesuai  dengan  misi edukatifnya  sasterawan  Muslim  menyorot  dan  menyerlahkan  keindahan manusia mulia. Demikian pula sebaliknya, kebejatan manusia diserlahkan dalam pemerian  yang  menjijikkan.‛ 12 Ia  merakamkannya  dengan  penuh  isyarat  dan mesej  atas  misi  ‚ tahriri  tanwiri ‛  (pembebasan  dan  pencerahan),  ‚demikianlah, sasterawan  Muslim  melihat  manusia  dengan  segala  kekuatan  dan kelemahannya,  jatuh  dan  bangunnya,  lalu  dituangkan  dalam  ekspresi  seni sebagai pancaran nurani yang penuh berisi rasa keislaman.‛ 13
Penulisan  sastera  adalah  penting  sebagai  wadah  untuk  merealisasi perubahan,  yang  digerakkan  oleh  peranan  sastera  dan  karyanya,  di  mana ‚penghasilan  puisi  berkait  rapat  dengan  kesedaran  tauhid  penyair  dan  usaha penyair  menggunakan  puisi  sebagai  medium  dakwah  ke  arah  penyempurnaan tauhid  diri  dan  masyarakat  pembaca 14 dan ini  ditegakkan  melalui  pengucapan yang indah dan puitis, di mana ‚bahasa yang baik tidak hanya diukur dari segi ketepatan  tatabahasanya  atau  nilai  estetik  kesasteraannya,  tetapi  juga  dari  segi kemampuannya  mengungkapkan  semangat  pengagungan  Tuhan,  di  samping menjadi  wahana  pesan-pesan  kebaikan  ( al-amr  bi’l-ma‘ruf  wa  ‘nahyu  ‘ani’l- munkar ).‛ 15
Dalam  pengalaman  sastera,  hasil  kesusasteraan  yang  tinggi  ini  menjadi wahana  perubahan  dalam  peradaban,  di  mana,  ‚sastera  Islam  adalah  sastera pengemban  misi  edukatif  sesuai  dengan  istilah  adab  yang  merujuk  kepada kalimat mu’addib yang dalam sejarah tamadun Islam dipakai oleh para pendidik putera-puteri khalifah‛ 16
Perubahan dan kesedaran ini menjadi amanah yang dipertanggungjawabkan  kepada  penulis,  di  mana,  ‚tugas  pengarang  dan mengarang  merupakan  amanah  berat  yang  harus  dipikul  oleh  setiap  manusia yang  bergelar  ‚penulis‛  sebagai  sumbangan  yang  bermanfaat  untuk pembentukan  pemetaan  kesusasteraan  Melayu  tanahair  sepanjang  zaman.  Di samping  mewujudkan  pertalian  manusia  dengan  manusia  ( habl  min  al-nas )  dan manusia dengan Allah ( habl min Allah ) sebagai jaringan dalam menyempurnakan
12 Siddiq Fadzil. (2012). Islam dan Melayu: Martabat
13 Siddiq Fadzil. (2012). Islam dan Melayu: Martabat
14 Maniyamin  bin  Haji  Ibrahim.  (2005). Citra  Takmilah:  Analisis  Terhadap  Kumpulan  Puisi Islam . Shah Alam: Karisma Publications. Hlm. iv
15 Siddiq Fadzil. (2012). Islam dan Melayu: Martabat
16 Siddiq Fadzil. (2012). Islam dan Melayu: Martabat
tanggungjawab dan amanah sebagai ‚penulis‛ untuk mendidik manusia ke arah kebaikan di muka bumi ini.‛ (Kamariah Kamarudin, 2010)

## Perkembangan Sastera Islam di Malaysia dan Indonesia
Pembangunan sastera Islam di Arkipelago Melayu telah digerakkan dari pengaruh  dakwah  dan  harakat  pengislaman  yang  fenomenal  antara  abad  13-16 M.  Gerakan  Islamisasi  yang  bermula  pada  abad  ke  13  M  itu  telah  membawa perubahan  yang  siginifikan  dalam  sejarah  kebudayaan  Melayu,  dengan penyerbuan pengaruh sufi yang berkembang di abad ke  17, dan ‚menghasilkan pencerahan  umat  secara  meluas  dan  merata  sehingga  memecahkan  monopoli kepujanggaan istana.‛ 17
Ledakan  dari  gejala  Islamisasi  ini  telah  memulakan  babak  baru  dalam sejarah  persuratan  Melayu-Islam,  yang  melahirkan  ‚umat  baru  yang  beragama dan  berbudaya  baru,  umat  yang  melihat  segala  sesuatu  dengan  worldview tawhidik,  menyikapi  segala  sesuatu  berasaskan  etos  dan  set  nilai  Islami.‛ 18 Ini dibuktikan dari pemetaan tamadun dunia Islam yang dilakarkan Malik Bennabi, di  mana  kedudukan  dunia  Melayu  diiktiraf  sebagai  sebuah  zon  tamadun  Islam yang berkeperibadian Melayu-Islam. 19
Dengan pengaliran faham dan pengaruh dari syair sufi yang berkembang di abad ke 17 itu, khazanah kesusasteraan Melayu-Islam banyak terkesan dengan corak  pemikiran  tasawuf,  di  mana  ‚di  sepanjang  proses  penyempurnaan  dan pemurnian  yang  memang  memakan  masa  itu  sastera  terus  terhasil  dan  setiap karya  mencerminkan  tahap  Islamisasi  yang  dilaluinya. 20 .  Ini  turut  ditekankan oleh Mana Sikana 21 , dalam bukunya tentang sejarah perkembangan sastera Islam di mana beliau mengakui ‚bahawa kedatangan Islam secara lebih pesat ke pulau Sumatera adalah melalui jalan sastera tasawuf.‛
Ia  jelas  memberi  dampak  dalam  perkembangan  pemikiran  dan  nilai,  di mana  perkembangan  dan  ‚perubahan  yang  dibawa  oleh  proses  tersebut  jelas cukup  mendasar,  melibatkan  perubahan  pandangan  sarwa  (weltanschauung), sistem  nilai  dan  cara  hidup  keseluruhannya.‛ 22 Ia  turut  menjadi  katalis  kepada
17 Siddiq Fadzil. (2012). Islam dan Melayu: Martabat... , hlm. 128 18 Siddiq Fadzil. (2012). Islam dan Melayu: Martabat..., hlm. 3
19 Siddiq Fadzil. (2012). Islam dan Melayu: Martabat
20 Siddiq Fadzil. (2012). Islam dan Melayu: Martabat..., hlm. 179
21 Mana Sikana. (1983). Sastera Islam di Malaysia . Kuala Lumpur: Penerbitan Sarjana.
22 Siddiq Fadzil. (2012). Islam dan Melayu: Martabat..., hlm. 141
Vol. 05  No. 1 Juni 2019
transformasi  masyarakat  melayu  dari  ‚masyarakat  estetik  kepada  saintifik, tradisi lisan kepada budaya tulisan, alam tahyul kepada tamadun ilmu‛ 23
Harakat  dan  martabat  bahasa  dan  kebudayaan  terus  diangkat  dan dipertahankan,  dan  harakat  dakwah  disemarakkan,  di  mana  ‚sastera  telah memainkan  peranan  sebagai  media  pendakwahan  dan  pendidikan  yang merakyat  dan  memasyarakatkan  ajaran  Islam  sehingga  berlaku  transformasi ketamadunan yang sangat bererti itu.‛ 24
Ketinggian  sastera  Melayu  yang  terhasil,  mendapat  sentuhannya,  dari karya-karya sufi yang mengalir di Baghdad dan Damsyik, dan tersebar di alam Melayu  dari  pengaruh  ulama  dan  pujangga  Islam  seperti  Shamsuddin  al- Sumatrani, Nuruddin al-Raniri, Abd al-Ra’uf Singkel, Bukhari al-Jauhari, Syeikh Ahmad al-Fatani, Amir Hamzah, Raja Ali Haji, dan Hamzah Fansuri dari Acheh yang  menghasilkan Mi’ratul  Mu’minin , Syair  Perahu , Sharab  al-‘Asyiqin, dan Zinatul  Muwahhidin .  Ini  seperti  ditegaskan  oleh  Abdul  Hadi  W.M.,  ‚sebagai penyair  besar  dan  pencetus  syair,  Hamzah  Fansuri  tidak  hanya  mempengaruhi perkembangan  sastra  Melayu  pada  abad  ke-17  dan  18  M,  tetapi  juga sesudahnya.‛ Perkembangannya turut terkesan dari tradisi kepenyairan Islam di tanah Arab, Parsi, dan Andalus, yang dipelopori oleh Ibnu Arabi, Sadr al-Din al- Qunyawi,  Ibrahim  Hakki,  Lubaid,  Jalaluddin  al-Rumi,  Najm  al-Din  al-Kubra, Farid  al-Din  Attar,  al-Hallaj,  dan  Rabiah  al-‘Adawiyah,  yang  terkenal  dengan karya-karya puitis dan keTuhanannya.
Fenomena  ini  ditanggapi  dengan  jelas  oleh  Vladimir  Braginsky  dalam analisisnya  yang  mendalam  tentang  sejarah  dan  pengaruh  tasawuf  yang menyebar luas di alam Melayu yang menggerakkan kebangkitan sastera: ‚sejak akhir  abad  ke  14  terutama  sekali  abad  ke  16-17,  tasawwuf  selalu  memainkan peranan  yang  sangat  penting  dalam  sejarah,  agama  dan  budaya  di  kawasan Melayu-Indonesia yang maha luas itu. Cukup dikatakan, bahawa justeru bentuk sufi ternyata bentuk yang paling sesuai dengan mentalitas rakyat-rakyat di dunia kepulauan  itu,  bagi  tersebar  khasnya  Islam  di  kalangan  mereka.  Semangat toleransi yang menjadi kelaziman dalam tasawuf mazhab Ibn Arabi yang agung itu, serta juga kecekapan dan kefasihan mubaligh-mubaligh sufi yang tahu jalan- jalan menuju hati, baik para intelektual dan aristokrat yang terpelajar mahupun
23 Al-Attas,  Syed  Muhammad  Naquib.  (2001). Risalah  Untuk  Kaum  Muslimin .  Kuala Lumpur: Institut Antarabangsa Pemikiran dan Tamadun Islam.
24 Siddiq Fadzil. (2012). Islam dan Melayu: Martabat
rakyat jelata, sangat memperindah bagi masuknya agama Islam ke dalam semua serata masyarakat.‛ (1993: ix)
Ini  turut  membentuk  tasawwur  Islam  yang  jelas  dalam  pandangan kosmologi Melayu, di mana ‚kebangunan kembali Islam ini bererti pensejagatan nilai-nilai agama itu, langkah koreksi terhadap penyimpangan dalam kehidupan dan  masyarakat,  dan  penambahan  dimensi  kepada  realiti  atau  kewujudan  itu sendiri…perubahan  pada  pendekatan  hidup,  sekurang-kurangnya  dari  segi penekanan ataupun pemberatannya, berhubung dengan alam-jagat, atau falsafah hidup.  Apabila  tasawwur  Islam  membentuk  persekitaran  atau  mendefinasikan keadaan,  maka  dengan  sendirinya  pemikiran  dan  pelakuan  individu  terlibat menjuruskan kepada pembentukan manusia rabbani dan orde tauhid.‛ 25
Perkembangan  sastera  Islam  di  abad  moden  mula  digerakkan  dengan peranan pujangga dan sasterawan dan pengaruh Islam yang pesat pada akhir 30- an.  Ini  diperkukuh  dengan  karya-karya  sastera  yang  mengalir  dari  Indonesia, yang  ditulis  oleh  Hamka,  dan  wacana  penting  yang  dicetuskan  oleh  penggiat sastera.  Gagasan  penting  tentang  kesusasteraan  Islam  ini  telah  dicetuskan  oleh Yusof Zaki Yaakob sewaktu membentangkan kertas kerja dalam wacana sastera Islam  pada  1965.  Pemikiran  ini  dilanjutkan  dalam  makalahnya Menyuburkan Sastera Islam  di Malaysia (1986),  dan  dari  beberapa  pandangan  yang  dilontarkan oleh  S.  Othman  Kelantan  dalam  bukunya Ruang  Perjalanan yang mengungkapkan  idea  dan  falsafahnya  tentang  sastera  Islam.  Diskusinya  terus hangat  pada  1980  ketika  tercetusnya  polemik  tentang  sastera  Islam  antara Shahnon  Ahmad  dan  Kassim  Ahmad,  yang  cuba  membedah  dan  membongkar tradisi  sastera  bernafas  Islam  dan  melihat  pengaruh  dan  impaknya  dalam masyarakat.
Dalam  waktu  yang  sama,  penghasilan  sastera  Islam  terus  dijelmakan dalam  pelbagai  genre,  melalui  karya-karya  penting  Abdul  Hadi  W.M.  (seperti sajak Tuhan, kita begitu dekat ), Taufiq Ismail, S. Othman Kelantan, Habiburahman El-Shirazy, Suhaimi Haji Muhammad dan A. Samad Said.
Puisi Al-Amin yang  dihasilkan  oleh  A.Samad  Said  setebal  317  halaman telah  diangkat  sebagai  karya  agung  yang  merakamkan  nilai  yang  puitis  dan ketinggian  ungkapan  sastera  yang  signifikan  dan  bersejarah.  Dalam  naratifnya tentang perjalanan hidup Nabi (saw), ‚tetap diselitkan dengan pesanan-pesanan
25 Mohamad  Abu  Bakar.  (2003).  Kosmologi  Melayu  dalam  Konteks  Kebangkitan  Semula Islam Kini: Suatu Refleksi. Jurnal Usuluddin , 8, 199-208
Vol. 05  No. 1 Juni 2019
atau  nafas-nafas  rohaniah‛  yang  tinggi.  Mengulas  tentang  kekuatan  karya  ini, penerbitnya mengungkapkan, ‚dari sisi gaya, puisi Al-Amin jelas memenuhi ciri- ciri  ‘puisi  laris‛  yang  diadun  dengan  ciri-ciri  ‚puisi  naratif‛  secara  harmoni. Memang  terlihat  kematangan  seorang  penyair  membentuk  urutan  tema  dan persoalan yang dilatari sejarah perjuangan seorang Nabi besar (saw).‛ 26 Ini turut menzahirkan  kenyataan  tentang  daya  kreativiti  yang  tulen  dan  kesan  spiritual yang  mendalam  yang  dizahirkan  dari lakaran  puisi  yang  ditampilkan, di  mana ‚puisi  ini  tidak  sahaja  menunjukkan  perkembangan  daya  kreativiti  dan sensitiviti  A.    Samad  Said  terus  subur,  tetapi  juga  memberi  sumbangan  yang amat tinggi nilainya dalam memperkaya khazanah sastera Melayu.‛
Dalam  komentarnya  terhadap  karya  puitis  ini,  Dr.  Muhammad  Bukhari Lubis,  mengakui  kehebatan  daya  kepenyairan  Pak  Samad  yang  menandingi keupayaan  pujangga  Melayu  besar  di  abad  ke  17  dan  penghasilannya  ini  telah memperkukuh  tradisi  kesusasteraan  lama  dari  warisan  Arab,  Parsi,  dan  Turki: ‚tidak  pernah  saya  lihat  dalam  kesusasteraan  Arab,  Parsi  dan  Turki,  puisi keagamaan  sebegini  panjang‛,  manakala  Dr.  Baharuddin  Ahmad  pula menekankan  ketinggian  nilainya  dan  sumbangannya  dalam  penerusan  tradisi penulisan  dan  pemekaran  sastera  klasik:  ‚selepas  gurindam  Raja  Ali  Haji  dan puisi  Amir  Hamzah,  tiada  usaha  yang  kukuh  dalam  genre  puisi  yang  dapat secara kreatif meneruskan tradisi sastera agama.‛
Puisi yang tercipta ini, dalam perkembangan sastera Arab, disebut al-Madaih al- Nabawiyah  (saw) ‚sejenis  puisi  yang  disebarkan  oleh  ahli  tasawuf  sebagai  cara mengucapkan rasa cinta dan kasih keagamaan dalam bentuk sastera yang tinggi nilainya.  Puisi  ini  hanya  diilhamkan  oleh  kalbu  yang  penuh  kebenaran  dan kejujuran.‛ 27
Puisi At-Tariq yang  dihasilkan  oleh  Suhaimi  Haji  Muhammad,  penyair surealis  dan  mistik  akhir  abad  ke-20,  pula  memaparkan  falsafah  kesusasteraan, hal-hal  ketuhanan,  tasawuf,  dan  kebatinan.  Ia  ‚merealisasikan  puisi  daripada aliran mistik yang menerapkan falsafah dan pemikiran Islam sebagai titik tolak, inti  sari  pembicaraan  dan  penyelesaian‛  Menurut  penilaian  yang  diberikan, ‚pembicaraan,  analisis  dan  penyelesaiannya  lebih  bersifat  Islam  dalam  konteks antarabangsa, moden dan global.‛
26 A.  Samad  Said.  (2001). Al-Amin:  Riwayat  Hidup  Rasulullah  s.a.w.  dalam  Puisi .  Kuala Lumpur: Dewan Bahasa & Pustaka.
27 Rogayah  A.  Hamid,  Wahyunah  Abd.  Sani  (penyelenggara).  (2005). Pandangan  Semesta Melayu: Syair . Kuala Lumpur: Dewan Bahasa & Pustaka. hlm. 27
Puisi  ini  mengungkapkan  kecintaan  yang  tinggi  terhadap al-Khaliq ,  di mana  ‚melalui  wujud,  Suhaimi  telah  berjaya  mengungkapkan  persoalan  cinta martabat  tinggi,  cinta  terhadap al-Khaliq ,  Pencipta  segala  pencipta.  (Dewan Sastera,  November  1996).  Jaafar  Rahim,  dalam  komentar  dan  analisisnya terhadap  kekuatan  sastera  yang  diungkapkannya  memandang  puisi  ini ‚mempunyai  makna  yang  amat  luas,  membicarakan  hubungan  dirinya  dengan Ilahi, hubungan manusia dengan Ilahi dan sifat-sifat ketuhanan.‛ 28
Ini  selari  dengan  falsafah  sufistik  yang  digarap  dalam  pengkaryaan sastera  Islam  yang  mengungkapkan  keresahan  dan  perjuangan  insan  dalam ranah kehidupannya yang menyeluruh, seperti diungkapkan oleh Haris Effendi Thahar,  sarjana,  dan  pengkritik  sastera  dari  Indonesia,  ‚bahawa  keresahan seorang sufi ialah keresahan manusia seluruhnya dengan segala perjuangannya.‛ 29
Habiburrahman el  Shirazy  melalui novelnya Ayat-Ayat  Cinta ,  yang  telah meraih ‘PENA Award Novel Terpuji Nasional 2005’ dan ‘Anugerah Penghargaan The  Most  Favorite  Book  2005’  telah  mengangkat  karya  Islam  ke  puncak pencapaian  sastera  yang  terbaik,  yang  digolongkan  dan  lingkaran  novel  Islam. Nilai ijtihad dan nafas Islam yang digarap dalam karya ini dijelaskan oleh Mohd Faizal  Musa  ‚sebagai  sebuah  karya  sastera  Islam, Ayat-Ayat  Cinta karangan Habiburrahman el Shirazy memuatkan banyak ajaran Islam. Antara aspek ajaran Islam  yang  disentuh  dalam  novel  ini  adalah  konsep  ijtihad.‛  Dalam  kata pengantar  yang  ditulisnya,  Hadi  Susanto,  menyifatkan  novel  ini  sebagai  ‚kayu ukur  dan  pedoman  untuk  pengarang  muda  yang  mahu  berjinak-jinak  dengan sastera Islam. 30 ‛ Menurutnya, novel ini berhasil menggarap pesan dakwah, tema cinta, latar belakang budaya suatu bangsa dengan menarik, kerananya ia ‚perlu menjadi  acuan  terutama  bagi  penulis  yang  mahu  berjinak-jinak  untuk  menulis sastera  Islami.‛ 31 Dato’  A.  Samad  Said,  dalam  ulasannya  yang  jitu  dan  sangat bermakna,  menyifatkannya  sebagai  ‚sebuah  novel  yang  sangat  memujuk  dan menghiburkan…rasanya memang sesekali kisah cinta yang Islami begini sempat disampaikan dengan penuh tertib.‛ 32
28 Abdul Aziz Itar. (2008, Ogos 10). S.Othman dan Sastera Islam . Utusan Malaysia, t.h.
29 Harian Singgalang, Indonesia, 20 Okt, 1982
30 Mohd  Faizal  Musa.  (2011).  Persoalan  Ijtihad  dalam  Novel Ayat-Ayat  Cinta . Alayasastra Jurnal Ilmiah Kesusasteraan , 7 (1), 1-15
31 Habiburrahman el Shirazy. (2007). Ayat-Ayat Cinta . Kuala Lumpur: Ar Risalah Product
32 Habiburrahman el Shirazy. (2007). Ayat-Ayat Cinta . Kuala Lumpur: Ar Risalah Product
Novel Imam ,  yang  dihasilkan  oleh  sasterawan  negara  Abdullah  Hussain dan  telah  meraih  Hadiah  Novel  Nasional  92/94,  turut  diiktiraf  sebagai  karya sastera  Islam  yang  penting.  ‘Imam’  dikerjakan  selama  tiga  tahun  enam  bulan semasa  beliau  bertugas  di  DBP  Brunei,  sebagai  pegawai  kontrak  yang  turut memperlihatkan  sikap  dan  pemikirannya  yang  terbuka  dan  moden.  Ia memaparkan tentang perjuangan dan kebangkitan seorang Imam (Imam Mihad) di  Kampung  Anggerik  Desa.  Dalam  usahanya  menganjurkan  pembaharuan, beliau  bangkit  melakukan  revolusi  mental,  memperbetul  kepincangan,  dan menekankan  kepentingan  mendalami  ilmu.  Prof.  Rahman  Shaari  dalam  kertas kerjanya ‘Kamar Hati dan Kamar Akal dalam Imam’ merumuskan bahawa novel ini  mempamerkan  keindahan  nilai  estetika  Islam  dengan  pewarnaan  tempatan: ‚novel ‘Imam’ menepati novel yang berada dalam lingkungan sastera Islam yang buat masa ini kurang diperkatakan. Saya berpendapat Abdullah Hussain ketika menghasilkan  novel  ‘Imam’  berada  di  tingkat  kesedaran  bahawa  beliau  mesti menghasilkan karya yang memuatkan asas estetika dalam Islam.‛ 33
Karya yang menyentuh pelbagai aspek keagamaan dan sejarah ini, cuba mengetengahkan nilai pembaharuan yang digerakkan oleh kaum muda dengan mengangkat  idealisme  hukum  dan  ijtihad.  Ia  menggembling  pemahaman  asas tentang  gagasan  pembaharuan  dan  tajdid  dan  berusaha  menangani  ikhtilaf mazhab  dengan  pandangan  fiqh  yang  luas  dan  landasan  hukum  dan  maqasid syariat.  Tulisannya  turut  menyentuh  isu  perpecahan  masyarakat  Islam  yang berlaku hampir di semua negara Islam kini, ‚yang dilanda kemelut perpecahan, perebutan jawatan, intrig, harta (kebendaan) dan keruntuhan moral yang terjadi di  mana-mana  negara  Islam.‛  Ia  turut  menzahirkan  kritikan  keras  terhadap kesempitan  faham  kaum  konservatif  yang  terbelenggu  dengan  taqlid  dan pemahaman  agama  yang  beku  dan  sikap  yang  pemisif  dan  tunduk  kepada telunjuk  pemerintah.  Tulisannya  memperlihatkan  sikap  yang  sinis  terhadap ‚golongan  imam  dan  agama  yang  menulis  teks-teks  khutbah  jumaat  yang setengah-setengahnya tidak berpijak di bumi nyata, terlalu melebihkan golongan raja dan memuliakannya tidak bertempat,‛ dengan mesejnya agar mereka turun padang melihat sendiri permasalahan masyarakat dan umat Islam. (Talib Samat, 1998: 147-150)
33 Talib  Samat.  (1998). Islam  di  Antara  Percikan  Sastera  dan  Budaya .  Batu  Caves:  Thinker’s Library.

## PENUTUP/ KHATIMAH
Dari  perbincangan  ringkas  di  atas,  kita  telah  melihat  dengan  jelas kekuatan nilai dan perspektif khusus yang membentuk pandangan sastera Islam, seperti  unsur  tauhid,  moral,  ihsan,  kebenaran,  keindahan,  nilai  mistik,  sufisme dan sebagainya. Pandangan dan idealisme yang tinggi ini telah mewarnai sastera Melayu  dan  membentuk  falsafah  dunianya  yang  dinamis.  Usaha  penyebaran sastera  Islam  dan  penerapan  pengaruhnya  ke  rantau  ini  haruslah  ditingkatkan bagi  membangun  nilai  dan  keperibadian  Islam  yang  kental  dan  melanjutkan pengaruhnya yang ekstensif dalam tradisi pemikiran dan persuratan Melayu dan warisan kebudayaannya, terutamanya nilai-nilai inklusivisme dan transendentalnya. Kita haruslah memperjuang dan mengangkat martabat sastera dan mempertahankan khazanah kesusasteraan Melayu-Islam dan mengetengahkan  sumbangannya  yang  signifikan  dan  penting  dalam menggerakkan  kesedaran  dan  kebangkitan  sastera  dan  ‚menyingkapkan  tabir bagi  angkatan  muda buat  selanjutnya  menyelami  sastra  Islam  yang sangat  luas itu.‛ 34
Vol. 05  No. 1 Juni 2019

## BIBLIOGRAFI
A. Samad Said. (2001). Al-Amin: Riwayat Hidup Rasulullah s.a.w. dalam Puisi . Kuala Lumpur: Dewan Bahasa & Pustaka.
Abdul  Hadi  W.M.  (2012,  Sept  7). Jejak  Sang  Sufi:  Hamzah  Fansuri  dan  Syair-Syair Tasawwufnya .  Diakses  dari http://jalantelawi.com/2012/09/jejak-sang-sufi- hamzah-fansuri-dan-syair-syair-tasawufnya/ .
Al-Attas, Syed Muhammad Naquib. (2001). Risalah Untuk Kaum Muslimin . Kuala Lumpur: Institut Antarabangsa Pemikiran dan Tamadun Islam.
Habiburrahman  el  Shirazy.  (2007). Ayat-Ayat  Cinta .  Kuala  Lumpur:  Ar  Risalah Product.
Hamka. (1966). Lembaga Hikmat . Jakarta: Bulan Bintang.
Hamka.  (2005). Dari  Hati  ke  Hati:  Bercakap  Soal  Agama,  Sosial-Budaya  &  Politik . Jakarta: Pustaka Panjimas.
Hamka.  (2007). Lembaga  Budi:  Perhiasan  Insan  Cemerlang .  Shah  Alam:  Pustaka Dini.
Kamariah  Kamaruddin, Pabiyah Hj  Maming,  Che  Radiah  Mezah.  (2009). Karya- Karya  Sastera  Berunsur  Islam  Sebagai  Teras  Ketamadunan  Dunia  Masa Hadapan .  Dalam  Prosiding  Seminar  Antarabangsa  Ketamadunan  Islam Pertama  (ISCIS  I)  bertemakan  ‚Islam  Teras  Ketamadunan  Dunia  Masa Hadapan‛  Edisi  Pendidikan,  anjuran  Jabatan  Persidangan,  Kolej  Islam Darul Ridzuan.
Kamariah  Kamarudin.  (2010).  Antara  Komersialisme  dengan  Intelektualisme dalam Novel Getaran Rindu . Jurnal Pengajian Melayu , 20 (1), 99-118.
Mafaz  Mujahid  Mustafa.  (2004).  Criteria  for  Islamic  Literature  and  Literary Criticism. ‘Ulum Islamiyyah , 3 (1), 67-91.
Mana Sikana. (1983). Sastera Islam di Malaysia . Kuala Lumpur: Penerbitan Sarjana.
Mana  Sikana.  (2009).  Wajah  Sastera  Melayu  Singapura  Selepas  Perpisahan dengan Malaysia. Sari , 27 (2), 27-57.
Maniyamin  bin  Haji  Ibrahim.  (2005). Citra  Takmilah:  Analisis  Terhadap  Kumpulan Puisi Islam . Shah Alam: Karisma Publications.
Mohamad  Abu  Bakar.  (2003).  Kosmologi  Melayu  dalam  Konteks  Kebangkitan Semula Islam Kini: Suatu Refleksi. Jurnal Usuluddin , 8, 199-208.
Mohd.  Affandi  Hassan.  (1990,  Januari-Jun).  Pendidikan  Estetika  daripada Pendekatan Tauhid I-IV. Dewan Sastera , hh. 31-35.
Mohd  Faizal  Musa.  (2011).  Persoalan  Ijtihad  dalam  Novel Ayat-Ayat  Cinta .
Alayasastra Jurnal Ilmiah Kesusasteraan , 7 (1), 1-15.
Mohd Faizal Musa. (2011). Wacana Sastera Transendental. Jurnal Pengajian Media Malaysia , 13 (2), 29-40.
Mohd  Faizal  Musa.  (2012).  Fenomena  Sastera  Islam  di  Indonesia. International Journal of the Malay World and Civilization (Iman) , 30 (1), 41-53.
Mohd  Faizal  Musa.  (2013). Mohd  Affandi  Hassan:  Pengarang  Berwibawa  Negeri Kelantan .  Dalam  Abdullah  Zakaria  Ghazali,  Zuliskandar  Ramli  (ed.), Warisan Kelantan XXXII  (hh. 175-193). Kota Bharu: Perbadanan Muzium Negeri Kelantan.
Mohd.  Kamal  Hassan.  (1981).  Konsep  Keindahan  dalam  Islam  dan Hubungannya  dengan  Seni  dan  Sastera:  Suatu  Pandangan  Umum. Islamiyyat , 3, 39-50.
Mohd.  Kamal  Hassan.  (1982).  Beberapa  Catatan  Mengenai  Kriteria-kriteria Estetika dalam Seni dan Sastera. Dewan Sastera , Nov, 19-24.
Mohd  Zaidi  Ismail,  Wan  Suhaimi  Wan  Abdullah  (ed.).  (2012). Adab  dan Peradaban: Karya Pengi‘tirafan untuk Syed Muhammad Naquib al-Attas . Kuala Lumpur: MPH Publishing.
Mohd.  Zariat  Abdul  Rani.  (2007).  Sastera  Berpaksikan  Tauhid:  Penerokaan Terhadap  Gagasan  Persuratan  Baru  oleh  Mohd.  Affandi  Hassan  – Bahagian III. Jurnal YADIM (9).
Mohd. Zariat Abdul Rani. (2008). ‚Karya Mithali Sastera Islam‛?: Satu Penilaian Kritis Terhadap Novel TIVI karya Shahnon Ahmad. Islamiyyat (30), 29-55.
Mustafa  Mohd  Isa.  (1999). Sastera  Melayu  Klasik  Bercorak  Islam .  Kuala  lumpur: Utusan Publications.
Rahmah  Ahmad  H.  Osman.  (2007).  Islamic  Literature  and Sastera  Islami :  A Conceptual Comparison. Intellectual Discourse , 14 (1), 71-87.
Vol. 05  No. 1 Juni 2019
Rahmah  Ahmad  H.  Osman,  Mohd  Shahrizal  Nasir.  (2011).  Sastera  Islam:  Satu Perbandingan Antara Pandangan Mohd. Affandi Hassan Dengan Abu al- Hasan ‘Ali al-Nadwi. Jurnal e-Utama , 3, 1-40.
Rogayah  A.  Hamid,  Wahyunah  Abd.  Sani  (penyelenggara).  (2005). Pandangan Semesta Melayu: Syair . Kuala Lumpur: Dewan Bahasa & Pustaka.
Abdul  Aziz  Itar.  (2008,  Ogos  10). S.Othman  dan  Sastera  Islam .  Utusan  Malaysia,
t.h.
Shafie  Abu  Bakar.  (1983,  Jun).  Sastera  Islam:  Perkembangannya  di  Malaysia.
Dewan Sastera , hh. 10-16.
Siddiq  Fadzil.  (2012). Islam  dan  Melayu:  Martabat  Umat  dan  Daulat  Rakyat . Selangor: Akademi Kajian Ketamadunan.
Simposium Serantau Sastera Islam. (1996). Bandar Seri Begawan, Negara Brunei Darussalam: Dewan Bahasa dan Pustaka Brunei.
Suhaimi Haji Muhammad. (2000). At-Tariq: Kumpulan Puisi Mistik dan Kerohanian . Kuala Lumpur: Dewan Bahasa & Pustaka.
Talib  Samat.  (1998). Islam  di  Antara  Percikan  Sastera  dan  Budaya .  Batu  Caves:
Thinker’s Library.
Tariq  Ramadan.  (2013,  April  1). Contemporary  Islamic  Conscience  in  Crisis .  Gulf News, diakses dari http://gulfnews.com/opinions/columnists/contemporary-islamic- conscience-in-crisis-1.1165490.
Ungku  Maimunah  Mohd.  Tahir.  (1994).  Morality  and  Salvation  in  Malaysia’s Islamic Literature of the 1970s and ‘80s. Akademika 45 (Julai), 79-97.
Vladimir  Braginsky.  (1993). Tasawwuf  dan  Sastera  Melayu:  Kajian  dan  Teks-Teks . Jakarta: RUE.
Wan  Mohd.  Shaghir  Abdullah.  (1998). Hadiqatul  Azhar  war  Rayahin:  Asas  Teori Takmilah Sastera Melayu-Islam . Kuala Lumpur: Khazanah Fathaniyah.
Zulkarnain  Mohamed.  (2011).  Pendekatan Ta‘amul -taklif  dalam  Kajian  Sastera. Sari 29 (1), 137-152.